Κυρία Γενικέ Γραμματέα της Περιφέρειας, Κύριοι Πρόεδροι των Επιμελητηρίων της Ηπείρου ,Κύριε Πρόεδρε του ΣΕΒΕ,

Κυρίες και Κύριοι,

Ξεκινώντας τη γραφή της σύντομης ομιλίας μου έκανα, όπως είναι φυσικό, μια αναδρομή στα πρώτα βήματα της επαγγελματικής μου πορείας στον χώρο της μεταποίησης αλλά και στις δράσεις της εταιρείας μας στον τομέα των εξαγωγών.

Χαρακτηριστικά θυμάμαι το 1995 σε μια από τις πρώτες συμμετοχές του ΟΠΕ (ίσως η πρώτη) στην έκθεση κρασιού PROWEIN στη Γερμανία, κορυφαία στο είδος της διεθνώς.
Εκεί με την παρότρυνση αλλά και τη διευκόλυνση από την πλευρά του ΟΠΕ συμμετείχαμε και εμείς ως ΚΤΗΜΑ ΓΚΛΙΝΑΒΟΣ.

Θυμάμαι τη βάναυση αίσθηση να είσαι άγνωστος εν μέσω μιας  μεγάλης αλλά και δυναμικής αγοράς.

Τα ερωτήματα που έχριζαν απαντήσεων και εξηγήσεων ήταν πολλά.

Η επιθυμία μας να εξάγουμε δεν ήταν αρκετή.

Όπως εύστοχα  παρατήρησε ένας συνάδελφος δεν φτάνει να τους θέλεις πρέπει να σε θέλουν και εκείνοι.

Η αναγκαιότητα της δημιουργίας ταυτότητας στα προϊόντα μας ήταν φανερή.

Αυτό πρακτικά σημαίνει ότι έπρεπε περιγράψουμε την εταιρεία μας με άλλους όρους από ό,τι είχαμε συνηθίσει ή ίσως αγνοήσει.
Ο γεωγραφικός προσδιορισμός, η προέλευση, η περιγραφή των ιδιαιτεροτήτων, οι πολιτιστικοί και ιστορικοί συσχετισμοί αλλά και τα περιβαλλοντικά πλεονεκτήματα που διαθέτει ο τόπος μας θα δημιουργήσουν την αναγκαία υπεραξία.
Η ελληνικότητα και η μοναδικότητα είναι η δικιά μας περιουσία.

Επιγραμματικά θα σας αναφέρω κάποιες από τις ενέργειες που είχαν σημασία για την εταιρεία μας στις εξαγωγικές προσπάθειές της και όχι μόνο.

1. Η αξιοποίηση των ιδιαίτερων οργανοληπτικών χαρακτηριστικών της ντόπιας ποικιλίας σταφυλιού Ντεμπίνα με τεχνολογικά σύγχρονες μεθόδους.
2. Η επικοινωνία μέσω έντυπων καταχωρήσεων σε έγκριτα περιοδικά.

3. Η επικοινωνία με δημοσιογράφους του κλάδου.

4. Η συμμετοχή σε Road Shows μας έδωσε την ευκαιρία να παρουσιάσουμε τα κρασιά μας σε ειδικευμένο κοινό.

5. Σημαντικό εργαλείο για την επιτυχή εξαγωγική έκβαση ήταν και είναι να μπορέσουμε να φέρουμε τους εν δυνάμει πελάτες μας στο χώρο μας και στο φυσικό μας περιβάλλον.

6. Απαραίτητη προϋπόθεση γι΄αυτό είναι η άρτια οργάνωση της επιχείρησης για να παρουσιάσει και αισθητικά τη σωστή εικόνα.

7. Οι βραβεύσεις σε διεθνείς διαγωνισμούς ήταν και είναι σημαντικό όπλο.

Όλες αυτές οι ενέργειες απέδωσαν καρπούς καθώς σήμερα καταφέραμε να μπούμε σε αγορές ιδιαίτερα απαιτητικές όπως της Αμερικής, του Καναδά, της Ολλανδίας, του Βελγίου και της Γερμανίας και σε άλλες.
Οι αριθμοί όμως θα μπορούσαν να είναι πιο μεγάλοι και πιο σταθεροί.

Θα μπορούσαν αν η ταυτότητα του προϊόντος μας είχε πιο ολοκληρωμένη εικόνα.

Αρχικά η έλλειψη εθνικής στρατηγικής στο χώρο των ελληνικών τροφίμων και ποτών, η εσωστρέφεια των ελληνικών επιχειρήσεων, η έλλειψη αναγκαίων πόρων από τις επιχειρήσεις και η έλλειψη εξειδίκευσης  κράτησαν πίσω τις εξαγωγές.
Κακά τα ψέματα, ο εξαγωγικός προγραμματισμός δεν είναι εύκολος. Είναι δουλειά που χρειάζεται ειδικούς αλλά και επιχειρηματίες που αποφασίζουν με ρεαλισμό και αφοσίωση την έξοδό τους στο χώρο των διεθνών προκλήσεων.

Οι επιχειρήσεις  μας κατά το πλείστον είναι μικρές ή μικρομεσαίες με μικρούς προϋπολογισμούς για δαπάνες εξαγωγικού χαρακτήρα
Η επίλυση των εγγενών προβλημάτων που αντιμετωπίζουμε πρέπει να λυθούν με καινοτομίες, φρεσκάδα, στη συνεργασία με τους εμπλεκόμενους φορείς  αλλά και οι επιχειρήσεις μεταξύ τους.

Η ιδέα των Ηπειρωτικών προϊόντων πρέπει να γίνει ένα πανίσχυρο λόμπυ. Η γαστρονομία, ο τουρισμός, ο πολιτισμός και η φύση μας πρέπει να γίνουν ένα ενιαίο μέτωπο για να διεκδικήσουμε στις αγορές στόχους.
Συμπερασματικά οι αγορές στόχοι πρέπει να επιλεχτούν με πολύ προσοχή.

Οι μελέτες και τα σχέδια που θα εκπονηθούν πρέπει να είναι άμεσα υλοποιήσιμα αλλά και ελεγμένη ανταποδοτικότητα.
Ούτε ένα ευρώ πρέπει να πεταχτεί από δω και πέρα χωρίς να πιάσει τόπο.

Δυστυχώς η εμπειρία μου από τα συλλογικά όργανα του κλάδου μας , ΣΕΟ, ΕΔΟΑΟ, ΕΝΟΑΒΕ αλλά και αυτοδιοικητικούς οργανισμούς είναι ότι είχαν περιορισμένα αποτελέσματα.

Τοπικά, θεωρώ, ότι είναι καιρός οι επιχειρηματίες να αυτοοργανωθούν σε ομάδες cluster, έτσι ώστε να ισχυροποιήσουν τις προθέσεις τους. Να μαθαίνουν από τις εμπειρίες τους αλλά και να συνεργάζονται με τους φορείς και να βοηθούν τις εξελίξεις.

Θέλω να ευχαριστήσω όλους όσους συνεισφέρουν σ΄αυτές τις προσπάθειες και να κλείσω με τις ευχές οι Ηπειρωτικές εταιρείες να είναι μπροστά στο διεθνές γίγνεσθαι. 

Ευχαριστώ.

                  ΚΤΗΜΑ ΓΚΛΙΝΑΒΟΣ

                 Θωμάς Γκλίναβος
